Akken ibda yesduxxum yesbumbux, trekkem tesraggat, tettfukti tfetti, teččur armi d iffuyen. Ikker daxel-is “waẓ akin tḥerseḍ-iyi-d”. Ineggez-d seg-s yibiw ɣer tlemmast n tɣerɣert, iḥdaqer, icḍaḍeḥ, iqlaleḥ, iɛeggeḍ: “Nnaaaɣ a baba rɣiɣ!” Syin, iǧelleb ɣer tewwurt, iɛedda d tzuliɣt iffeɣ. Ɣawleɣ uzzleɣ s afrag, ur t-qḍiɛeɣ ara. Kkiɣ d tsuffeɣt ɣer tmazirt, walaɣ-tt ifka deg-s Rebbi. D ayen ur tettamneḍ a Sidi! iffukti yibiw-nni, teččur tmazirt. Ttmuquleɣ deg-sen mi ggaren aẓar am waffar, armi d-uɣen akk tamazirt seg talast n usammer ɣer tin n umalu. Bdan teffɣen-d seddaw lqaɛa; tdemmiren-d akal. Deg tazwara, d iɛquqen ileqqaqen ireqqaqen imecṭuḥen, sgamen, ttalin ttnernin, ttaken-d iferrawen, juǧǧugen, teffɣent-d tfejɣal i d-iggaren armi d sebɛa u sebɛin n yiɛeqqayen. Yal aɛeqqa ad iččar imi. Rnu ur rekkun; ur seɛɛun ccluc. Icelman-nsen rqiqit am rriḍa n tmellalt. Skeniten kan d askan i waman iḥman, ha-ten-an wwan. Ttuzuren yiɛquqen-nni armi cban deg leǧdari n yifitwan. Segmen dayen kan! myezgen-d akken ma llan ama deg teɣzi ama deg tehri, Wa ur izad ɣef gma-s: weznen, qeɛden, ruḥen d idurren. D ayen issewhamen! urǧin ten-walaɣ segmi d-luleɣ ula deg tirga.